এমিলি অ্যাটারসোল

**এমিলি অ্যাটারসোল** (১৮০০–১৮৬৪) ছিলেন একজন ইংরেজ প্রকৃতিবিদ এবং লেখক যিনি ব্রিটিশ মিউজিয়ামের জন্য নমুনা সংগ্রহ করতেন।

## পরিবার
অ্যাটারসোলের বাবা-মা ছিলেন জোসেফ অ্যাটারসোল এবং মার্থা অ্যাটারসোল (প্রাক-বিবাহ নাম ওয়েব), যারা ১৭৮৩ সালে বিবাহ বন্ধনে আবদ্ধ হন। জোসেফ অ্যাটারসোল ছিলেন একজন শস্য ব্যবসায়ী যার লন্ডনের ৬৬ পোর্টল্যান্ড প্লেস এবং ফুলহামের ডরসেট কটেজে বাসস্থান ছিল। এমিলি অ্যাটারসোলের পাঁচজন বড় ভাইবোন ছিল, যাদের মধ্যে ছিলেন জন অ্যাটারসোল (জন্ম আনুমানিক ১৭৮৪–১৮২২, যিনি স্বল্প সময়ের জন্য উটন ব্যাসেট-এর সংসদ সদস্য ছিলেন), লেখক ও উদ্ভিদবিজ্ঞানী মারিয়া অ্যাটারসোল (১৭৯৪–১৮৭৭) এবং লেখক জুলিয়া অ্যাটারসোল (১৭৯৭–১৮৭৫)।  

জোসেফ অ্যাটারসোল ১৮১২ সালে মারা যান এবং ধারণা করা হয় যে ১৮২২ সালে তাদের মা মারা যাওয়ার পর অবিবাহিত অ্যাটারসোল বোনেরা পরিবারের অন্যান্য সদস্যদের সাথে বসবাস করতেন। 

এমিলি এবং মারিয়া অ্যাটারসোল মাঝে মাঝে ধর্মীয় এবং নির্দেশনামূলক বই লিখতে সহযোগিতা করতেন, যেমন: *দ্য হিস্ট্রি অফ ফ্যানি ম্যাসন*, যা একজন সৎ ও ধার্মিক গৃহকর্মীর গল্প যে শেষ পর্যন্ত একটি সুখী বিবাহিত জীবনে উপনীত হয়।

১৮৪০ এবং ১৮৫০-এর দশকে এমিলি অ্যাটারসোল তার বোন মারিয়া এবং জুলিয়ার সাথে টনব্রিজ ওয়েলসের একটি পরিবারে বসবাস করতেন।

## মাল্টায় নমুনা সংগ্রহ
থাম্ব|মিস ই. অ্যাটারসোল কর্তৃক মাল্টা থেকে সংগৃহীত ''Hornera frondiculata''-র একটি নমুনা (NHMUK: Z BRY 1839.6.26.186)

অ্যাটারসোল রানী মাতা অ্যাডিলেড অফ স্যাক্স-মেইনিংগেন-এর আদালতের সাথে যুক্ত ছিলেন এবং রানীর স্বাস্থ্যের জন্য ১৮৩৮ সালে মাল্টা ভ্রমণে তার সফরসঙ্গী হয়েছিলেন। এই সফরকালে অ্যাটারসোল জীবাশ্ম, ক্রাস্টেসিয়ান বা কবচী প্রাণী, একাইনোডার্ম বা কন্টকত্বকী প্রাণী, মোলাস্ক বা কম্বোজ প্রাণীর নমুনা, প্রবাল, ব্রায়োজোয়া, পতঙ্গ এবং সরীসৃপ সংগ্রহ করেন। 

১৮৩৯ সালে যখন রানী অ্যাডিলেড এবং তার সফরসঙ্গীরা এইচএমএস হেস্টিংস জাহাজে চড়ে যুক্তরাজ্যে ফিরে আসছিলেন, তখন খারাপ আবহাওয়ার কারণে একটি "করুণ দুর্ঘটনা" ঘটে যাতে একজন নাবিক জাহাজের রশি থেকে পড়ে ডুবে মারা যান, যা জাহাজে থাকা সকলকে শোকাহত করেছিল।

অ্যাটারসোল ১৮৩৯ সালে তার মাল্টিজ নমুনাগুলোর বেশিরভাগই ব্রিটিশ মিউজিয়ামকে উপহার দেন এবং জন জর্জ চিলড্রেন ও মিউজিয়ামের ট্রাস্টিরা অ্যাটারসোলকে প্যাকিং উপকরণ এবং সংগ্রহের খরচের ক্ষতিপূরণ দিতে সম্মত হন। অ্যাটারসোলের মাল্টিজ জীবাশ্মগুলো, থমাস স্প্রাট এবং ডঃ জে ডব্লিউ ক্লিংসের সংগৃহীত জীবাশ্মগুলোর সাথে প্রাথমিকভাবে লন্ডন ভূতাত্ত্বিক সমিতি-তে উপস্থাপন করা হয়েছিল এবং রিচার্ড ওয়েন, স্যার ফিলিপ গ্রে এগারটন এবং উইলিয়াম লন্সডেল এগুলো পরীক্ষা করেছিলেন। অ্যাটারসোলের জীবাশ্মগুলো ১৯১১ সালে ভূতাত্ত্বিক সমিতি দ্বারা ব্রিটিশ মিউজিয়াম (প্রাকৃতিক ইতিহাস)-এ দান করা হয়, যার ফলে সেগুলো তার আধুনিক নমুনাগুলোর সাথে পুনরায় একত্রিত হয়। বর্তমানে অ্যাটারসোলের নমুনাগুলো লন্ডনের প্রাকৃতিক ইতিহাস জাদুঘরে রক্ষিত আছে।  

এমিলি অ্যাটারসোল ১৮৩৯ সালে ব্রিটিশ মিউজিয়ামকে মিশরের ২১তম এবং ৩০তম রাজবংশের দুটি ছোট ফ্যায়েন্স শ্যাবটি মূর্তিও দান করেছিলেন।  

থাম্ব|নীল রঙের চকচকে নকশা করা মিশরের ২১তম রাজবংশের শ্যাবটি মূর্তি। ১৮৩৯ সালে মিস ই. অ্যাটারসোল এটি ব্রিটিশ মিউজিয়ামে দান করেন (BM EA9244)।

## মৃত্যু
এমিলি অ্যাটারসোল ১৮৬৪ সালের ১০ নভেম্বর টনব্রিজ ওয়েলসের কাছে সাউথবরো, কেন্ট-এ মৃত্যুবরণ করেন।

## নির্বাচিত প্রকাশিত কাজ

* *History of Thomas Martin, etc.*, ১৮২৩ (মারিয়া অ্যাটারসোলের সাথে)
* *দ্য হিস্ট্রি অফ ফ্যানি ম্যাসন*, ১৮২৩ (মারিয়া অ্যাটারসোলের সাথে)
* *দ্য কিউরেট অফ মার্সডেন; অর, প্যাস্টোরাল কনভারসেশনস বিটুইন আ মিনিস্টার অ্যান্ড হিজ প্যারিশনারস*: লন্ডন, লংম্যান অ্যান্ড কোম্পানি, ১৮৩৪ (মারিয়া অ্যাটারসোলের সাথে)

## তথ্যসূত্র

বিষয়শ্রেণী:১৮০০-এ জন্ম
বিষয়শ্রেণী:১৮৬৪-এ মৃত্যু
বিষয়শ্রেণী:উনিশ শতকের ইংরেজ প্রকৃতিবিদ
বিষয়শ্রেণী:ইংরেজ প্রকৃতিবিদ
বিষয়শ্রেণী:ফুলহামের ব্যক্তি
বিষয়শ্রেণী:লন্ডন বরো অফ হ্যামারস্মিথ অ্যান্ড ফুলহামের লেখক